In nomine sanctæ et individuæ Trinitatis. Noverit fidelium sacra posteritas quod domnus Robertus, Vuillermi Nivernorum comitis filius, cum utroque esset, presulatus videlicet atque comitatus, honore sublimatus, pro animæ suæ remedio antecessorumque suorum perpetua salute, Deo et Sanctæ Mariæ de Charitate ad usus et stipendia degentium ibidem monachorum, quidquid a fidelibus datum eisdem, de rebus tam ecclesiasticis quam etiam militaribus vel mundanis, fuerat in episcopatus comitatusque sui honore, et quidquid deinceps dabitur, concessit, annuit atque laudavit, ac proinde equum unum optimum a priore domno Vilenco accepit. Concessit autem predictæ ecclesiæ monachis mansum Charliaci quem Hugo Luperciensis donaverat, et cætera, ut prelibatum est, quecunque de feodo vel honore suo, tam episcopali quam comitali, collata et conferenda sunt, ut ea perenni dominio et jure irrefragabili possideant. Actum publice ad Marchiam castrum, sub presentia domni Vilenci prioris, Ludovici quoque et Geraldi monachorum. Testibus Seguino, milite Nivernensi, Letherico de Chalento, Vuidone de Chaslone, Rodulfo Martino, et quam pluribus aliis, anno ab incarnatione Domini Mº LXXXXº IIIIº Philippi autem Francorum septra gerentis tricesimo quarto.